ועדת הכלכלה, כנסת 24, פרוטוקול מספר 237, 2022-05-17 11:35

מיכאל ביטון: שלום.

מיכאל ביטון: אנחנו בישיבה חשובה בסוגיית הרפורמה בתעריפי הנסיעה בתחבורה הציבורית, ישיבת מעקב.

מיכאל ביטון: תקציר הפרקים הקודמים: הממשלה נדרשה להציג לוועדת הכלכלה בפגרה מה כוונתה לעשות ברפורמה בתחבורה הציבורית, כי הגיעו גם אלינו שמועות שיש רפורמה כזאת.

מיכאל ביטון: נציגי משרד התחבורה ומשרד האוצר שנכחו בדיון אמרו לנו שהרפורמה לא סופית והיא תידון בשבועות הקרובים.

מיכאל ביטון: שעה אחרי הדיון בוועדת הכלכלה, במהלך הפגרה, הודיעו במסיבת עיתונאים שיש רפורמה ויש מצגת.

מיכאל ביטון: בתוך שעה בנו רפורמה ומצגת.

מיכאל ביטון: למעשה הסתירו מידע מוועדת הכלכלה.

מיכאל ביטון: עם חידוש עבודת הכנסת והמושב הזה קיימנו דיון דחוף כדי להבין את השלכות הרפורמה לאחר שפורסמה, ובדגש על פגיעה באוכלוסיות מוחלשות והתייקרויות דרמטיות לקבוצות שונות בחברה.

מיכאל ביטון: במהלך הדיון הצגנו למשרד התחבורה דרישות ברורות, אילו שינויים הרפורמה צריכה לעבור, ושלחנו גם מכתב.

מיכאל ביטון: ביקשנו נתונים.

מיכאל ביטון: קיבלנו מצגת ודיווח, חלק אתמול בלילה וחלק היום בבוקר.

מיכאל ביטון: מי שרוצה להתייחס אלינו ברצינות שולח לנו די זמן מראש, היה יכול לשלוח אתמול בבוקר או אתמול בצוהריים, לא בלילה ולא הבוקר הזה.

מיכאל ביטון: בדיון היום לא יהיו הרבה פלפולים ולא יהיו הרבה טענות כי אני מתכוון להיות מאוד מאוד נחוש בנושא הזה.

מיכאל ביטון: את הדברים התקיפים אמרתי בדיונים הקודמים אז אשמור על איפוק וקור-רוח היום.

מיכאל ביטון: אנחנו שלחנו מכתב לראש הממשלה, לשר האוצר ולשרת התחבורה וביקשנו או להקפיא את הרפורמה עד לחוק ההסדרים והתקציב הבא ולהתייחס להערות הכנסת, או לפתור את הבעיות שעולות מן הרפורמה.

מיכאל ביטון: הבעיות שביקשנו להתייחס אליהן מפורטות בסעיף 3 במכתב לראש הממשלה.

מיכאל ביטון: מי נמצא פה מטעם משרד התחבורה, הבכיר ביותר?

נעה ליטמנוביץ': שלום ליושב-ראש הוועדה.

נעה ליטמנוביץ': אני ראש אגף בכיר כלכלה ברשות הארצית לתחבורה ציבורית.

מיכאל ביטון: האם אתם מתכוונים להקטין את גיל האנשים מ-75 לגיל פרישה בפטור שנתתם לתחבורה ציבורית?

אוריאל בוסו: היושב-ראש, לפני שהם עונים, אולי משהו אחד, שהם יענו גם על זה.

מיכאל ביטון: לא, אתה תחכה.

מיכאל ביטון: אולי אני מכסה אותך?

מיכאל ביטון: אולי אני מייצג אותך כראוי?

אוריאל בוסו: קודם כול, בטוח אתה מייצג אותי כראוי.

מיכאל ביטון: אז חכה, אהוב לבי.

מיכאל ביטון: אתה לא תלך מפה מבלי שמה שחשוב לך ייאמר, אבל תן לי לעשות את זה באופן הקונקרטי, כי אין היום יותר מדי פלפולים.

מיכאל ביטון: היום זה פשט.

מיכאל ביטון: אין דרש היום.

אוריאל בוסו: אני אתך.

מיכאל ביטון: האם אתם מתכוונים להוריד את הפטור לגילאי פרישה, 62–67, כפי שביקשנו?

נעה ליטמנוביץ': יו"ר הוועדה, אשמח להציג לכם.

מיכאל ביטון: אנחנו לא רוצים שום הצגה.

מיכאל ביטון: שלחתם מצגת בלילה או בבוקר.

מיכאל ביטון: אתם לא תציגו שום דבר שתשלחו בשעות כאלה.

מיכאל ביטון: הייתם שולחים את זה יום–יומיים קודם, אז עוד היינו נותנים לכם להציג את זה.

מיכאל ביטון: אין לנו אפילו זמן לבדוק את מה שאתם שולחים.

מיכאל ביטון: תעני לי על שאלות בלבד.

מיכאל ביטון: יש מכתב לשרה.

מיכאל ביטון: את נציגת השרה.

מיכאל ביטון: תעני לי על השאלות.

מיכאל ביטון: האם אתם מתכוונים להוריד את גיל הפרישה ל-62–67 לפטור מתשלום, כפי שביקשנו?

נעה ליטמנוביץ': על פי הנתונים שלנו, יו"ר הוועדה, יש היקף משמעותי מאוד של נוסעים ונוסעות בני 75 פלוס.

נעה ליטמנוביץ': זה החשש שעלה.

מיכאל ביטון: לא שמעת את השאלה.

מיכאל ביטון: תעני לי על השאלה.

מיכאל ביטון: האם אתם מורידים את הפטור מתחבורה ציבורית לגיל פרישה, לאנשים בגילאים 62–67?

מיכאל ביטון: דנתם בזה?

מיכאל ביטון: אתם לא מורידים.

מיכאל ביטון: סבבה.

מיכאל ביטון: ישבתם עם הסטודנטים.

מיכאל ביטון: האם נתתם להם הנחה כפי שהם ביקשו?

מיכאל ביטון: אל תדבר אדוני.

מיכאל ביטון: לחבר כנסת אני סותם את הפה אז גם אתה לא תדבר עכשיו.

מיכאל ביטון: האם דנתם בבקשת הסטודנטים ואתם מורידים, כפי שנדון פה?

נעה ליטמנוביץ': יו"ר הוועדה, הגעתי כדי להציג לכם הרבה מאוד דברים.

מיכאל ביטון: אני לא צריך הרבה מאוד.

מיכאל ביטון: יש מכתב.

מיכאל ביטון: ראית את המכתב?

נעה ליטמנוביץ': כמובן ראיתי את המכתב.

מיכאל ביטון: יש אותו לפניך?

מיכאל ביטון: תראי את סעיף 3.

מיכאל ביטון: האם אתם מתכוונים למנוע את הפגיעה בערך הצבור ברב-קו?

נעה ליטמנוביץ': אשאל שוב, האם אין ברצונך שנענה על כל השאלות בצורה מסודרת?

מיכאל ביטון: אלה השאלות.

מיכאל ביטון: יש מכתב.

מיכאל ביטון: במכתב מופיעים בסעיף 3 סעיפי משנה 1–9.

מיכאל ביטון: בכל סעיף אני רוצה תשובה אם דנתם ומה אתם עושים.

מיכאל ביטון: האם אתם מוכנים לבחון את שינוי המפה שהפלתה לרעה באופן ספציפי שתי ערים חרדיות?

נעה ליטמנוביץ': שוב אזכיר שהמפות נקבעו לפני הרפורמה ולא במהלך הרפורמה עצמה.

מיכאל ביטון: האם אתם מוכנים למנוע פגיעה ברשויות במעמד סוציו-אקונומי נמוך, למנוע שהמחירים שם יתייקרו?

מיכאל ביטון: למשל אופקים, בית שאן, בנימין, בקעת ים המלח, גוש עציון, דרום הר חברון, הערבה, טבריה, ירוחם, להבים, מעלה אפרים, מצפה רמון, עומר, ערד, קריית ארבע, קריית שמונה ושדרות.

מיכאל ביטון: התעריף לכרטיס נסיעה בודד היה 3 שקלים, ברב-קו צבור הוא היה 2.4 שקלים.

מיכאל ביטון: לאחר הרפורמה הוא יהיה 5.5 שקלים.

מיכאל ביטון: האם אתם יכולים לשמור על המחירים המקוריים שהיו בערים הפריפריאליות והעניות הללו?

נעה ליטמנוביץ': גם כאן, יו"ר הוועדה, אשמח להראות לכם נתונים, שעדיף למשתמשים הקבועים המוצר החדש.

מיכאל ביטון: אנחנו לא מתעניינים במשתמשים קבועים.

מיכאל ביטון: המשתמשים האקראיים מעניינים אותנו, האדם שנוסע פעם בשבוע לבית חולים, האדם שנוסע פעם בשבוע לקופת חולים.

מיכאל ביטון: ממתי התחלתם לדבר על משתמשים קבועים?

מיכאל ביטון: משתמש מזדמן שצריך פעם בשבוע להגיע לבית חולים לא זקוק להנחה?

מיכאל ביטון: לא למרוח אותנו.

מיכאל ביטון: האם דנתם בתעריף בערים הפריפריאליות, שהיה 3 שקלים ועכשיו הולך להיות 5.50 שקלים?

מיכאל ביטון: כמעט 100% התייקרות.

מיכאל ביטון: האם אתם נכונים לשנות את התעריפים האלה?

נעה ליטמנוביץ': דנו בסוגיה הזאת והמוצר של ה-99 שקלים אזורי - - -

מיכאל ביטון: אל תגידי לי במה דנתם.

מיכאל ביטון: כן או לא?

מיכאל ביטון: אלה התשובות שאנחנו רוצים לשמוע.

מיכאל ביטון: האם אתם הולכים להשוות את מחיר הנסיעה ברכבת למחיר הנסיעה באוטובוס?

מיכאל ביטון: הייתה התייקרות ברכבת ברפורמה הזאת.

נעה ליטמנוביץ': מחירי הנסיעה ברכבת גם היום גבוהים יותר ממחירי הנסיעה באוטובוס.

מיכאל ביטון: אבל הם התייקרו יותר ברפורמה.

מיכאל ביטון: מחיר הנסיעה ברכבת נהיה יקר יותר ממחיר הנסיעה באוטובוס.

מיכאל ביטון: אתם גם הודיתם בזה.

מיכאל ביטון: חופשי חודשי באוטובוס זול יותר מחופשי חודשי ברכבת.

מיכאל ביטון: זה גם יכול לפגוע בשכירים כי הם רוצים לנסוע ברכבת אבל המעסיק ייתן להם משכורת לפי נסיעה באוטובוס כי זה זול יותר.

מיכאל ביטון: זה החוק שעומד לזכות המעסיק.

מיכאל ביטון: דיברנו על זה.

מיכאל ביטון: התייחסתם לפגיעה הזאת בעובדים?

נעה ליטמנוביץ': הנושא הזה נמצא בדיון במשרד האוצר.

נעה ליטמנוביץ': חשוב לי לציין שמרבית העובדים מקבלים החזר על החופשי חודשי העירוני ולכן בעצם ההחזר שלהם יעלה.

אוריאל בוסו: אתה גם צריך להיות עובד כדי לקבל החזר.

אוריאל בוסו: אם אתה לא עובד גם לא תהיה לך הנחה.

מיכאל ביטון: יש בערך 500 עובדים מירוחם שנוסעים לעבוד בדימונה ובבאר שבע, ומבאר שבע יש עובדים שנוסעים לתל אביב בכל יום ולקריית גת וכן הלאה.

מיכאל ביטון: זה לא בתוך העיר, זה בין-עירוני.

מיכאל ביטון: האם האנשים האלה יוכלו לקבל על פי חוק, בתקנות שתתקנו, שלא יפגעו בהם אם הם נסעו ברכבת?

מיכאל ביטון: שייתנו להם החזר לפי נסיעה ברכבת ולא לפי נסיעה באוטובוס, כי חופשי חודשי של אוטובוס זול יותר מחופשי חודשי של רכבת.

נעה ליטמנוביץ': הנושא הזה נמצא בדיון עם משרד האוצר.

מיכאל ביטון: לא ראיתי שחיכיתם לדיונים לפני שפרסמתם את הרפורמה, לא ראיתי שחיכיתם להתייחסות של חברי כנסת.

מיכאל ביטון: עכשיו אתם עורכים דיונים?

מיכאל ביטון: אולי הייתם עורכים דיונים לפני שהודעתם על רפורמה?

מיכאל ביטון: יש לי עוד שאלה: אני מבין שהרפורמה אמורה להיכנס לתוקף באוגוסט לפי הצו הזה.

מיכאל ביטון: קיבלנו טענה שחלק מן הפגיעה בתעריפים או חוסר יכולת לטעון את הכרטיס בערך צבור ודברים אחרים מיושם מידית לפני 1 באוגוסט.

מיכאל ביטון: את מכירה טענה כזאת?

נעה ליטמנוביץ': אשמח לפרט במדויק.

נעה ליטמנוביץ': קודם כול, ניתן לטעון ערך צבור ולהמשיך לקבל הנחה עד 1 באוגוסט.

נעה ליטמנוביץ': הערך הצבור יהיה תקף לכל הנוסעים והנוסעות גם אחרי.

נעה ליטמנוביץ': חודש לפני הכניסה של הרפורמה, על מנת למנוע עוגמת נפש מן הנוסעים והנוסעות, אנחנו לא נטעין להם חופשי חודשי גמיש, כלומר לצורך העניין מאמצע יולי, כדי שהוא לא יפסיק לעבוד להם באוגוסט.

מיכאל ביטון: למה זה לא חייב לעבוד עד שזה מתכלה ולא משנה מה אדם טען?

מיכאל ביטון: עד סוף הכסף.

מיכאל ביטון: זה כסף שלו, הוא שילם אותו.

נעה ליטמנוביץ': הערך הצבור הוא עד סוף הכסף.

מיכאל ביטון: אבל למה חודש לפני?

מיכאל ביטון: האם זה על פי חוק?

מיכאל ביטון: האם מותר לך ליישם דבר כזה?

נעה ליטמנוביץ': כן, כמובן.

מיכאל ביטון: אז מה הרעיון של הצו באוגוסט אם דברים מיושמים קודם?

נעה ליטמנוביץ': יו"ר הוועדה, אתה כמובן מכיר, בסוף כדי לעשות רפורמה פעמים רבות יש הוראות שעה שנכנסות לפני כדי למנוע סיטואציות שהן תקלות בשביל נוסעים ונוסעות.

נעה ליטמנוביץ': ככל שיהיה לנוסעים ולנוסעות יותר החזרים או פרוצדורות נוספות שהם צריכים לעשות זה דבר שיקשה עליהם.

מיכאל ביטון: נעה, לא נחה דעתי מן ההתייחסות שלכם למכתב שלי.

מיכאל ביטון: יש בו סעיפים מוגדרים.

מיכאל ביטון: לא קיבלתי תשובות ספציפיות אליהם, אם כן או לא, אם תעשו חלקית.

מיכאל ביטון: להגיד שזה נמצא בדיונים – זה לא תשובה.

מיכאל ביטון: דיונים הייתם עושים לפני פרסום הרפורמה, לא אחרי שמישהו מזהה את הבעיות.

מיכאל ביטון: אני רוצה לסגור את הדיון, חברי הכנסת, אלא אם כן למישהו חשוב להגיד משהו עכשיו.

מיכאל ביטון: תגידו רק מה שאתם חייבים.

אוריאל בוסו: היושב-ראש, קודם כול, ענית על השאלה שרציתי, שעידן יוסף מ"ניוז 1" העלה, על כך שחלק מן הרפורמה נכנסה יישומית, כאשר אי אפשר לקנות גם לנוער.

אוריאל בוסו: אני חושב שאין מה להוסיף.

אוריאל בוסו: אתה ממוקד במה שכתבת.

אוריאל בוסו: אין תשובות ואנחנו מסכימים אתך שיש לסגור את הדיון.

אורי מקלב: היושב-ראש, אני רק רוצה לחזק אותך, לא להיכנס לפרטים.

אורי מקלב: אני חושב שאתה באמת מעמיד את נושא התחבורה הציבורית כפי שמצפים.

אורי מקלב: אתה לוקח את הסמכות שלך, ולא רק את הסמכות אלא את מה שמצופה ואת האחריות שלך, ואתה בעצם מממש את האחריות.

אורי מקלב: אנחנו יודעים מה הציבור מצפה מוועדת הכלכלה, מיושב-ראש ועדת הכלכלה, שיהיה גורם מפקח, ואתה עושה את זה בצורה מקצועית ועניינית מאוד, אכפתית מאוד ואחראית, בגלל שאתה חש את הדברים.

אורי מקלב: זה לא ויכוח פוליטי.

אורי מקלב: אני אמנם מן האופוזיציה אבל אנחנו יודעים את השיחות שאנחנו מנהלים.

אורי מקלב: אתה עושה את זה מתוך תחושת אחריות ושליחות אמיתית שאתה מחויב אליה.

מיכאל ביטון: תודה.

מיכאל ביטון: ביהדות כתוב: "אין לך אדם שאין לו שעה, ואין לך דבר שאין לו מקום".

מיכאל ביטון: אנחנו באנו לכנסת לשרת את אזרחי ישראל.

מיכאל ביטון: בדחילו ורחימו נכנסנו לממשלת שינוי, שידענו שהיא ממשלה עם רוב קטן, אבל אני באתי לכנסת לדאוג לחלשים ולעניים בחברה, לדאוג לנגב ולגליל, לדאוג שלא תהיה שנאה של אוכלוסיות ולא הדרה של אוכלוסיות ספציפיות.

מיכאל ביטון: הרפורמה הזאת מייצגת את כל מה שרע בכלכלה הישראלית – מייקרת לעיירות פיתוח עלויות של תחבורה ציבורית.

מיכאל ביטון: בזמן שמשרד האוצר טוען שהשנה הוא נכנס לשנת שיא בהכנסות, מייקרים עלויות.

מיכאל ביטון: פוגעים ביכולת של אדם להוזיל לעצמו את התחבורה הציבורית בערך צבור.

מיכאל ביטון: עושים מפה מרחבית במרכז הארץ ועושים מובלעות כדי להדיר שתי ערים חרדיות, ספציפית על הערים החרדיות.

מיכאל ביטון: השכנים שלהם במעמד סוציו-אקונומי 9–10 בנווה דניאל נחשבים פריפריה, ומאות מטרים משם בקו אווירי הם לא במרחב הפריפריאלי.

מיכאל ביטון: הסטודנטים לא מקבלים מענה.

מיכאל ביטון: הקשישים – זה בלוף.

מיכאל ביטון: מחכים שאדם יהיה סיעודי, בגיל 75 לתת לו אוטובוס בחינם.

מיכאל ביטון: תנו לאנשים בני 62 ו-67 שלא עובדים, שיוכלו ללכת להתנדב, שילכו לסייע למשפחותיהם ולנכדים כשכוחם עדיין ברגליהם.

מיכאל ביטון: אתם מחכים שבגיל 75 הם בקושי יזוזו ואז תיתנו להם נסיעה חינם.

מיכאל ביטון: לא קיבלנו תשובות.

מיכאל ביטון: משרד התחבורה באופן כללי בשנה הזאת באופן מוחלט לא ספר את ועדת הכלכלה.

מיכאל ביטון: לא הייתה כמעט המלצה אחת או דרישה אחת של ועדת הכלכלה מול משרד התחבורה בשנה הזאת שנענתה בחיוב.

מיכאל ביטון: בדיון על הרלב"ד, שהולך וכושל ונעלם, ונעלמו לו מאות מיליוני שקלים, ביקשנו להשאיר 10–20 מיליון שקל, שהיו שם פעם, מתוך עשרות מיליוני שקלים, לרשויות מקומיות למאבק בתאונות דרכים.

מיכאל ביטון: לא נענינו בחיוב.

מיכאל ביטון: ביקשנו מן הממשלה לעשות פיילוט של 5 מיליון שקל ולחלק ערכות והדרכות ולהיכנס למרכזי הגיל הרך ולמנוע שכחת ילדים ברכב.

מיכאל ביטון: לא נענינו בחיוב.

מיכאל ביטון: ביקשנו מן הממשלה לסלול את כביש 6 לצפון ולהודיע שהוא יקבל עדיפות ותקצוב.

מיכאל ביטון: משרד התחבורה שכח את הגליל, הוא לא נתן עדיפות לכביש 6.

מיכאל ביטון: לא נענינו בחיוב.

מיכאל ביטון: ביקשנו ממשרד התחבורה לפתור את הבעיה של תחנת רכבת באחיטוב, להעמיד אותה על הרגליים.

מיכאל ביטון: לא נענינו בחיוב.

מיכאל ביטון: לא במשמרת שלי יפגעו בעניים בישראל.

מיכאל ביטון: אמרתי דברים נחושים למדי בפעם הקודמת ולמרות שאני זועם עכשיו אני אומר את זה בטון רגוע מאוד.

מיכאל ביטון: עד השבוע הבא, עד יום שני ב-12 בלילה משרד התחבורה ייתן לי תשובה על המכתב המקורי לראש הממשלה, על סעיף 3, סעיפי משנה 1–9.

מיכאל ביטון: אם ייתן לי תשובות טובות על 70%–80% מן השאלות, מצוין.

מיכאל ביטון: אם לא ייתן, מיום שלישי בעוד שבוע אפעל במליאה, או לא אפעל, ואפעיל בוועדה, או לא אפעל, ואתם תבינו, עד שלא תהיה הודעה שהרפורמה הזאת מוקפאת עד לחוק ההסדרים ולתקציב הקרוב והיא תידון באופן יסודי ותתוקן, או שכל הדרישות שלנו תוקנו מידית בתוך שבוע ויפורסמו לציבור כתיקון.

מיכאל ביטון: יש לכם שבוע לתקן את סעיף 3, את סעיפי משנה 1–9, או להודיע על דחיית הרפורמה לחוק ההסדרים והתקציב הבא ולעשות אותה לא בגנבת-דעת, לא במחטפים, לא בפגרה בכנסת, לא בהסתרת מידע מן הציבור ולא בחמישה ימי הערות לציבור על רפורמה של מאות מיליוני שקלים.

מיכאל ביטון: אני נועל את הדיון.

מיכאל ביטון: תודה רבה.